Tea Latvala vie uudenlaista suomalaista puunjalostusta maailmalle.

Kurikasta kotoisin oleva 38-vuotias Tea Latvala sai design-tuotteensa kansainvälistymiseen tukea Tekesiltä.

Latvalan mukaan miehet pitävät puudildoja ikään kuin uhkana koon puolesta.

Latvala kertoo pyrkivänsä murtamaan seksuaalisuuden rajoja.

Teatiamo-yrityksen perustaja Tea Latvala tapasi vuosi sitten meedion Miamissa Yhdysvalloissa.

– Käsittelin hänen kanssaan eroani. Yhtäkkiä hän pomppasi pystyyn tuolistaan ja sanoi näkevänsä dildoja kauniissa laatikoissa. Olin, että mitä **ttua, Latvala muistelee Iltalehdelle Porissa.

Latvala oli seurustellut miesystävänsä kanssa seitsemän vuotta.

– Kun kävin eroa läpi ja itkin äidille, miten oikein selviän, hän sanoi, että ”suunnittele vaikka niitä dildoja”. Hänellä on pohjalainen hurtti huumori, Latvala kertoo ja nauraa eloisasti.

Latvala juonsi aikoinaan tv-tuottaja Anna Perhon kanssa Nelosen talk show’ta G-pistettä.

– Siinä oli laaja tutkimus Väestöliiton kanssa: tutkittiin naisten seksuaalisuutta ja seksiapuvälinepuolta.

Puudildot valmistetaan Vallilassa Helsingissä. JENNI GÄSTGIVAR

Kiinnostus dildoihin sai jo tuolloin alkunsa Latvalan mielen sopukoissa, mutta vasta noin vuosi sitten Latvala alkoi piirtää paperille muotoja. Hän halusi luoda jotain minimalistista ja esteettistä.

Samoihin aikoihin Latvala tapasi vanhan ystävänsä, joka kertoi olevansa perustamassa sahaa Pohjanmaalle. Myös Latvalan vanhemmat olivat aikoinaan töissä puunjalostustehtaalla Kurikassa.

Uutta puunjalostusta

Nyt Helsingin Vallilassa valmistetaan design-tuotetta, puudildoa Mister Rosewoodia, jonka toivotaan lyövän läpi kansainvälisillä markkinoilla.

Viime joulukuussa Latvalan yritys yhtiöitettiin ja mukaan tuli kaksi sijoittajaa.

Valtion innovaatiokeskus Tekes käynnisti äskettäin projektin, jonka tarkoitus on tukea Latvalan puudildojen kansainvälistä levitystä.

– Viemme suomalaista designia ulkomaille – tämä on uudenlaista suomalaista puunjalostusta, Latvala iloitsee.

– Tuki on saatu pelkästään designin keinoin. Minulla pitää olla oma pääoma, mutta tämä on projektiluonteinen kansainvälinen valmisteluhanke. Toivottavasti sille tulee jatkoa, jotta pystyy menemään vielä lisää ulkomaille markkinoimaan.

Latvala toteaa, että ei ole helppoa alkaa tehdä puukapulasta tuotetta muotoilualalle.

– Monet ovat kysyneet, mitä luulen tällä saavuttavani. Tytöttelyä on ollut. Siitä minulle on tullut vastareaktio: olen polkuni valinnut ja näytän vielä, Latvala sanoo.

– Pyrin tällä murtamaan seksuaalisuuden rajoja. Kaikki me harrastamme seksiä – ei se ole likaista, nuhjuista ja kamalaa. Tietysti tässä oli myös huumorinpilkettä mukana.

TEATIAMO

Äiti tilasi ensimmäisen

Latvala kertoo äitinsä olleen hyvin kannustava puudildojen uralla.

– Äitini tilasi ensimmäisen tuotteenikin, Latvala kertoo ja naurahtaa.

Lisäksi Latvala on löytänyt uuden rakkaan rinnalleen. Entinen miesystävä taas on hänen nykyinen yhtiökumppaninsa.

– Meillä on ihan hyvät välit. Hän on yrittäjä, ja häneltä olen saanut kannustusta yrittäjyyteen. Vaikka parisuhde ei toiminut, työssä yhteistyö toimii. Hänelle voi puhua tosi suoraan, Latvala kiittelee.

Koekaniini

Käytätkö usein itse puudildoa?

– Kyllähän ne täytyy testata. Vaikea minun on seistä suunnittelemieni tuotteiden takana, jos niitä ei olisi testattu. Olen itse koekaniinina, Latvala sanoo.

– Esteettisesti ja toiminnallisesti Mister Rosewood on suosikkini. Se on esineenä kaunis – sen pystyy jättämään pöydälle ja se ei herätä samanlaisia inhoreaktioita kuin joku muovinen dildo, jossa on ledi-valot ja musiikkia kuuluu, Latvala perustelee.

– Dildo ei ole enää niin tabu – sitä ei tarvitse piilotella. Kaikki me harrastamme seksiä tavalla tai toisella – olemme seksin tuloksia.

Millaista palautetta Latvalan dildot ovat saaneet miehiltä?

– Miehet ovat kokeneet ne uhkaavina kookkaan koon vuoksi. On kysytty, miksi teet niistä noin isoja. Selitin tutulleni, että luuleeko hän, että tarkoitus on työntää se kokonaan sisään. Siinä on kahvavara, Latvala selvittää.

– Sitä voi oman mieltymyksen mukaan käyttää aerodynaamisesti. Tavoitteena ei ole heti survaista koko halkoa sisälle.

Latvala paljastaa harkinneensa, että olisi tehnyt dildomalleja eri maiden miesten penisten keskikoon mukaan.

– Olisi Kiinasta Kongoon... Mutta sitten päätin, että se olisi liian rasistista ja härskiä, vaikkakin huumorin siivellä, Latvala vitsailee ja iskee silmää.

Latvalan design-dildoilla ei ole elävää mallia, jonka pohjalta dildot olisi mallinnettu.

– Se on kaiken kokemuksen kulminaatio, Latvala toteaa naurahtaen.

Naisten kysymys

Puiset dildot valmistetaan Suomessa, ja Latvala kuvaa niiden tekemistä monivaiheiseksi, pitkäkestoiseksi prosessiksi. Lopuksi dildo hiotaan pinnaltaan täysin posliinimaiseksi. Kaikki puumateriaalit eivät kuitenkaan sovellu Latvalan suunnitteleman dildon muottiin.

– Suosituin tuotteeni ruusupuu on jalopuu, jota käytetään muun muassa laatusoittimissa, kuten kitaroissa, Latvala kertoo.

- Minunkin puutuotteeni soi kauniisti oikeissa käsissä, Tea Latvala sanoo. JENNI GÄSTGIVAR

TEATIAMO

Naisten yleisin kysymys puudildoista on se, saako niistä tikkuja.

– Ei soittajankaan käsiin jää sellaisia. Minunkin puutuotteeni soi kauniisti oikeissa käsissä!

– Puudildon kaari helpottaa lähestymistä g-pisteeseen, mutta me naiset olemme kaikki erilaisia. Joka tapauksessa sitä pystyy itse ohjailemaan.

”Ala on kasvussa”

Puisten dildojen lisäksi Latvalalla on lasisia dildoja, joita tuotetaan Kiinassa.

– Tulevaisuudessa tulee varmasti myös muita materiaaleja käyttöön, esimerkiksi metallia voisi käyttää. Pvc-tuotteista tosin pyrin pääsemään eroon.

Latvala sanoo, että tulevaisuudessa hän saattaa kehittää puudildoon esimerkiksi vibraattorin.

– Seuraava askel on mullistava. Puuhun voidaan sisälle sorvata tekniikkaa. Aion myös hioa brändin mielikuvaa entistä paremmaksi.

Latvala on koulutukseltaan vaatesuunnittelija. Hän valmistui taiteen kandidaatiksi Lahden muotoiluinstituutista 2002 ja maisteriksi Taideteollisesta korkeakoulusta 2007. Hänen aiemmat työpaikkansa ovat olleet vaatealan yrityksissä muun muassa art directorin tittelillä.

– Opiskelin myös tulevaisuuden tutkimusta ja trendien ennakointia.

Latvala on nyt positiivisessa vireessä.

– Uskon, että tämä ala on aina kasvussa. Se ei horju, vaikka olisi minkälainen lama. Suomalaiset naiset käyttävät seksiapuvälineitä hämmästyttävän paljon.